Osloskolen

Rettigheter og plikter i grunnskoleopplæringen

Nedenfor har vi samlet informasjon om viktige rettigheter og plikter i grunnskoleopplæringen.. Vi har oppgitt hvor i opplæringsloven du kan se disse rettighetene og pliktene:

* Opplæringsplikten (§ 2-1)
* Utsatt skolestart (§ 2-1)
* Spesialundervisning (Kap 5)
* Tilrettelegging av skolebygg (§ 9A-7)
* Særskilt språkopplæring (§ 2-8)
* Opplæring i eller på samisk (§ 6-2)
* Opplæring på nynorsk (§ 2-5)
* Klagerett og vurdering av barnets beste (forvaltningsloven § 28 og Grunnloven § 104)

**Opplæringsplikten**

Det er obligatorisk med tiårig grunnskoleopplæring. Barn skal ha grunnskoleopplæring fra det året de fyller 6. Alle barn i grunnskolealder har rett til gratis, offentlig grunnskoleopplæring.

Grunnskoleopplæringen er avgjørende for ditt barns muligheter i livet. Dere som foreldre er ansvarlige for at barnet får opplæring, og foreldre kan straffes hvis de ikke sørger for at barnet får grunnskoleopplæring.

De fleste barn får opplæring i offentlig skole, men plikten kan også ivaretas ved opplæring i friskole eller privatskole eller ved privat hjemmeundervisning. Dere må da melde fra til skolen.

**Utsatt skolestart**

Hvis du ønsker at ditt barn skal ha utsatt skolestart, må du melde fra om dette i innskrivningsskjemaet. Skolen vil henvise barnet til pedagogisk psykologisk tjeneste (PPT) som lager en sakkyndig vurdering av barnets behov. Basert på søknad fra foresatte og sakkyndig vurdering, fatter rektor enkeltvedtak om utsatt skolestart.

**Spesialundervisning**

En elev som ikke har eller kan få et tilfredsstillende utbytte av det ordinære opplæringstilbudet, har rett til spesialundervisning. Dersom dere tror at deres barn har behov for spesialundervisning, må dere krysse av for dette i innskrivningsskjemaet.

Før skolen kan fatte vedtak om spesialundervisning skal PPT vurdere om eleven har behov for spesialundervisning og anbefale hvilket opplæringstilbud som gir eleven et forsvarlig og likeverdig tilbud. Før skolen henviser til PPT og før skolen fatter vedtak skal dere godkjenne dette.

**Tilrettelegging av skolebygg**

Hvis deres barn har behov for fysiske tilpasninger, som kan utløse behov for tilpasninger av skolebygget, må dere melde fra til skolen så fort som mulig. Dere kan benytte feltet *Andre opplysninger av interesse* for skolen i innskrivningsskjemaet.

**Særskilt språkopplæring**

Morsmål er språket som snakkes i barnets hjem, enten av begge foreldrene eller av den ene av foreldrene, i kommunikasjon med barnet. Elever i grunnskolen med annet morsmål enn norsk og samisk har rett til særskilt norskopplæring inntil de har tilstrekkelige norskferdigheter til å følge den ordinære opplæringen i skolen. Om nødvendig har elever rett til morsmålsopplæring og/eller tospråklig fagopplæring, i tillegg til særskilt norskopplæring. Målet med den særskilte språkopplæringen er at eleven så snart som mulig får tilstrekkelige ferdigheter i norsk til å følge ordinær opplæring.

Dersom ditt barn har et annet morsmål enn norsk vil skolen vurdere om barnet har behov for særskilt norskopplæring. Dere vil få et forhåndsvarsel om dette med rett til å uttale dere.

**Opplæring i/på samisk**

Samer i grunnskolealder har rett til opplæring i samisk. Opplæring i og på samisk administreres av Kampen skole. For nærmere informasjon om tilbudet kan foresatte ta kontakt med Kampen skole.

Hvis minst ti elever i en kommune ønsker all opplæring på samisk, må kommunen sette i gang dette.

Kryss av for opplæring i eller på samisk i innskrivningsskjemaet hvis dere ønsker dette.

**Opplæring på nynorsk**

Hvis minst ti elever på barneskolen ønsker skriftlig opplæring på nynorsk, har de rett til å tilhøre en egen elevgruppe. Når elevene er spredd på flere skoler, vedtar foreldrene med vanlig flertall hvilken skole tilbudet skal gis ved.

Kryss av på nynorsk som opplæringsmål på innskrivningsskjemaet hvis dere ønsker dette.

**Klagerett og vurdering av barnets beste**

Når skolen fatter vedtak som berører elevens rettigheter eller plikter, har dere klagerett til Fylkesmannen. Når skolen ta slike avgjørelser, skal de vurdere barnets beste. Barn har rett til å bli hørt i spørsmål som gjelder dem selv. Ta kontakt med skolen om dere ønsker å formidle barnets mening om en sak til skolen, eller dere ønsker at skolen skal høre barnet om en sak.

Hensynet til barnets beste skal være et grunnleggende hensyn, men vil ikke nødvendigvis være avgjørende. Hensynet til det enkelte barn må bl.a. veies mot interessene til andre barn.

**Dersom dere ønsker flere opplysninger, ta kontakt med skolen!**